Broj: 711-I-1412-M-127/18-02-18

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ljubice Lukačić, zastupnice u Hrvatskom saboru,** za davanjem mišljenja Povjerenstva**,** na 24. sjednici, održanoj dana 12. listopada 2018..g, daje sljedeće:

**MIŠLJENJE**

**Prihvaćanjem poziva Balkanske nezavisne mreže u oblasti invalidnosti (BIDF) i Kancelarije OSCE-a za demokratske institucije i ljudska prava (ODIHR) na Regionalnu konferenciju „Učešće osoba s invaliditetom u politici i na izborima“ (u daljnjem tekstu: Konferencija) koja će se održati u Beogradu, Republika Srbija te prihvaćanjem da troškove putovanja i smještaja za dužnosnicu i njezinu pratnju snosi Kancelarija OSCE-a za demokratske institucije i ljudska prava (ODIHR) kako za dužnosnicu i njezinog pratitelja tako i za sve ostale sudionike i njihove pratitelje, saborska zastupnica Ljubica Lukačić ne čini povredu ZSSI-a.**

Obrazloženje

Zahtjev za davanjem mišljenja Povjerenstva podnijela je Ljubica Lukačić, zastupnica u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-2932-M-127/18-01-4, dana 11. listopada 2018. godine, povodom kojeg se vodi predmet broj M-127/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog zakona, stoga je i Ljubica Lukačić, kao zastupnica u 9. sazivu Hrvatskoga sabora, obvezna postupati sukladno odredbama navedenog Zakona

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnica navodi da je dobila poziv Balkanske nezavisne mreže u oblasti invalidnosti (BIDF) i OSCE (Organizacija za sigurnost i suradnju u Europi) i njihove Kancelarija za demokratske institucije i ljudska prava (ODIHR) da u svojstvu dužnosnice prisustvuje Regionalnoj konferenciji „Učešće osoba s invaliditetom u politici i na izborima“ u Beogradu, Republika Srbija, na koju namjerava putovati 15. listopada 2018.g.

U prilogu zahtjeva za mišljenjem, dužnosnica dostavlja Povjerenstvu fotokopiju maila od g. Duška Vučića iz ACED-a od 11. listopada 2018., a u kojem se pojašnjava da troškove smještaja i boravka u hotelu „Zira“ u Beogradu tijekom trajanja Konferencije snosi organizator odnosno Kancelarija OSCE-a za demokratske institucije i ljudska prava (ODIHR).

Dužnosnica stoga moli Povjerenstvo mišljenje smije li u smislu odredbi ZSSI-a prihvatiti navedeni poziv i prisustvovati navedenoj međunarodnoj konferenciji uz pratnju o trošku organizatora ili njene troškove treba snositi Hrvatski sabor.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Povjerenstvo napominje da je Hrvatski sabor predstavničko tijelo građana i nositelj zakonodavne vlasti u Republici Hrvatskoj. Zastupnici u Hrvatskom saboru imaju prava i dužnosti utvrđene odredbama Ustava Republike Hrvatske, zakonima te Poslovnikom Hrvatskog sabora („Narodne novine“ br. 81/13.). Na temelju navedenih akata, zastupnici u svojem djelokrugu rada imaju, između ostalog, i međunarodnu suradnju, koju ostvaruju kroz stalna izaslanstva Hrvatskoga sabora pri međunarodnim parlamentarnim organizacijama, putem radnih tijela i Odbora Sabora, radom zastupnika u međuparlamentarnim skupinama prijateljstva Hrvatskoga sabora za suradnju s predstavničkim tijelima drugih zemalja te na druge načine.

Uvidom na službene mrežne stranice Hrvatskog sabora utvrđeno je da je dužnosnica članica četiriju odbora Hrvatskog sabora i to Odbora za zakonodavstvo, Odbora za ljudska prava i prava nacionalnih manjina, Odbora za rad, mirovinski sustav i socijalno partnerstvo i Odbora za zdravstvo i socijalnu politiku.

U djelokrugu rada Odbora za zdravstvo i socijalnu politiku su, pored ostalog, prava osoba s invaliditetom te druga pitanja socijalne politike i zdravstva.

Uvidom u službene internetske stranice OSCE-a (*www.osce.org*) utvrđeno je da se radi o međunarodnoj organizaciji, čije su članice 57 država iz Sjeverne Amerike, Europe i Azije (među kojima i Republika Hrvatska) te koja deklarira da radi na stabilnosti, miru i demokraciji za više od milijardu ljudi kroz politički dijalog o zajedničkim vrijednostima i kroz praktičan rad kojim ostvaruje trajne promjene.

Nadalje, utvrđeno je da je Kancelarija za demokratske institucije i ljudska prava (ODIHR), izvršni organ OSCE-a koji promovira demokratske izbore, poštivanje ljudskih prava, vladavinu prava, toleranciju i nediskriminaciju i prava manjinskih zajednica.

Povjerenstvo na temelju utvrđenih činjenica ne nalazi osnovu po kojoj bi se predmetna međunarodna organizacija (i njezino izvršno tijelo), koja bi snosila trošak putovanja dužnosnice na međunarodnu konferenciju, mogla opravdano smatrati pravnom osobom od koje bi dužnosnica koja obnaša dužnost zastupnice u Hrvatskom saboru u okviru svojeg djelokruga mogla doći u odnos zavisnosti ili obveze prema toj međunarodnoj organizaciji u smislu članka 11. stavka 1. ZSSI-a,

Do navedenog zaključka dolazi se tim više što je Republika Hrvatska članica iste organizacije, a dužnosnica je pozvana istoj konferenciji prisustvovati službeno, kao zastupnica u Hrvatskom saboru, a pritom tematika konferencije spada u djelokrug odbora Hrvatskog sabora, čiji je dužnosnica članica te se stoga može zaključiti da sudjelovanje dužnosnice na ovoj međunarodnoj konferenciji spada u poslove koje dužnosnica obavlja u obnašanju svoje javne dužnosti.

Slijedom navedenog, Povjerenstvo utvrđuje da se poziv Kancelarije upućen dužnosnici odnosno pokrivanje troškova putovanja, smještaja i boravka za vrijeme službenog posjeta Beogradu, Republika Srbija, koji će se održati 15. i 16. listopada 2018. ne smatra darom u smislu odredbi ZSSI-a, niti bi prihvaćanjem navedenog poziva dužnosnica kršila koju od odredbi ZSSI-a. Stoga je Povjerenstvo je dalo mišljenje kao u izreci.

Povjerenstvo ukazuje dužnosnici da je tijekom sudjelovanja na Konferenciji sa stvarima, pravima i uslugama, koje bi joj eventualno bile ponuđene, a koje bi predstavljale dar u smislu članka 11. ZSSI-a, dužna postupiti sukladno odredbama navedenog Zakona.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnica Ljubica Lukačić, elektroničkom dostavom

2.Objava na internetskoj stranici Povjerenstva

3.Pismohrana